দেশদ্রোহিতার অভিযোগে জেল খেটেছে ছেলে, রাতারাতি হয়ে উঠেছে ‘জাতীয় নায়ক’ও। দীর্ঘ আট মাস পর অবশেষে সেই ছেলের দর্শন পেলেন বাবা জয়প্রকাশ সিংহ। 
মাত্র দু’দিনের জন্য শনিবার পটনায় গিয়েছেন জওহরলাল নেহরু বিশ্ববিদ্যালয়ের (জেএনইউ) ছাত্র সংসদের নেতা কানহাইয়া কুমার। জেল থেকে মুক্তির পর কানহাইয়া এই প্রথম নিজের রাজ্যে গেলেও সাংগঠনিক কাজের চাপে বিহটে নিজের ভিটেতে যাওয়ার সম্ভাবনা কম। সুযোগ নেই বাড়িতে গিয়ে বাবা-মায়ের সঙ্গে দু’দণ্ড কথা বলার। আংশিক পক্ষাঘাতগ্রস্ত বাবা অগত্যা অ্যাম্বুল্যান্সেই গিয়েছেন পটনায়, ছেলেকে চোখের         দেখা দেখতে। 
কেমন দেখলেন ছেলেকে? এদিন ‘এবেলা’র প্রশ্নের জবাবে জয়প্রকাশের গলায় শুধুই আফশোস! আটমাস পরে ছেলের সঙ্গে সাক্ষাৎ হয়েছে ঠিকই, কিন্তু তা মাত্র কয়েকঘণ্টার। জয়প্রকাশ বলেন, ‘‘ছেলে তো দলের কাজেই ব্যস্ত! ওকে ঘিরে এত ভিড় যে, ঠিক করে কথা বলতেই পারলাম না। দু’চারটে কথা বলতে না বলতেই সময় ফুরিয়ে গেল।’’ 
হতাশ কানহাইয়ার মা মীনাও। ফোনে তিনি বলেন, ‘‘আমারও পটনা যাওয়ার ইচ্ছা ছিল। কিন্তু অঙ্গনওয়াড়ির বৈঠক থাকায় যেতে পারলাম না। ছেলেকে দেখতেও পেলাম না। খুব মন খারাপ লাগছে।’’ প্রসঙ্গত, হোলির সময় দিল্লি গিয়ে পুত্রের সঙ্গে দেখা করেছিলেন মীনা। তিনি জানালেন, জয়প্রকাশের পটনা যাওয়ার সিদ্ধান্ত হঠাৎই নেওয়া হয়েছে। মীনার কথায়, ‘‘আমার স্বামী এত অসুস্থ! ও যে পটনায় যেতে পারবে, তা-ই ভাবিনি। সেকারণে আমি অঙ্গনওয়াড়ির দফতর থেকে ছুটিও নিইনি। তবে হঠাৎই একটা অ্যাম্বুল্যান্স জোগাড় করা গেল। আমার তো ছুটি নেই, তাই বৌমাকে                        ওর সঙ্গে পাঠিয়ে দিলাম।’’  
এদিন দুপুরে পটনা পৌঁছন জয়প্রকাশ। সঙ্গে ছিলেন বড় পুত্রবধূ পূর্ণিমা, ছোট ছেলে প্রিন্স এবং কয়েকজন গ্রামবাসী। সন্ধ্যায় গ্রামে ফিরে যান তাঁরা। তবে প্রিন্স পটনায় থেকে গিয়েছেন। বিকেলে তিনি বলেন, ‘‘বাবার সঙ্গে দাদার কথা হয়েছে। তবে ও এত ব্যস্ত যে আমার সঙ্গে কথা বলার সুযোগই পায়নি। কাল ওর কয়েকটা বৈঠক আছে। দাদার সঙ্গে দেখা করে   বাড়ি ফিরব।’’ 
কানহাইয়া এদিন সকাল ৮টা নাগাদ পটনায় পৌঁছন। ফুলের মালা পরিয়ে সাড়ম্বরে তাঁকে স্বাগত জানান বাম ছাত্রনেতারা। কানহাইয়া জানান, জেএনইউ কর্তৃপক্ষ তাঁকে যে ১০ হাজার টাকা জরিমানা করেছেন, তা চাঁদা তুলে জোগাড় করেছেন মুম্বই পুরসভার ঠিকাকর্মীরা। তবে তিনি জরিমানা দেবেন না। 
রাজনীতি নিয়ে আলোচনা করতে চান না বলে প্রথমে জানালেও মুখ্যমন্ত্রী নীতীশ কুমার এবং আরজেডি প্রধান লালুপ্রসাদের সঙ্গে এদিন দেখা করেন কানহাইয়া। আজ, রবিবার গাঁধী ময়দানের কাছে একটি প্রেক্ষাগৃহে ‘আজাদি’ সভা করবেন তিনি। 
পটনায় দিনভর তাঁর কর্মকাণ্ডের ছবির পাশাপাশি বাবার সঙ্গে ছবিও এদিন রাতে টুইট করেছেন কানহাইয়া। লিখেছেন, ‘আমার শক্তির সবচেয়ে বড় উৎস বাবা-মা। তাঁরাই আমাকে প্রশ্ন করতে, লড়াই করতে শিখিয়েছেন’!